CELEX: 32021D0754
Language: hr
Date: 2021-05-04 00:00:00
Title: Provedbena odluka Komisije (EU) 2021/754 оd 4. svibnja 2021. o produljenju djelovanja koje je Estonski zdravstveni odbor poduzeo kako bi se dopustilo stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2021) 3032) (Vjerodostojan je samo tekst na estonskom jeziku)

10.5.2021   
               
               
                  HR
               
               
                  Službeni list Europske unije
               
               
                  L 163/3
               
            
         PROVEDBENA ODLUKA KOMISIJE (EU) 2021/754
         оd 4. svibnja 2021.
         o produljenju djelovanja koje je Estonski zdravstveni odbor poduzeo kako bi se dopustilo stavljanje na raspolaganje na tržištu i uporaba biocidnog proizvoda Biobor JF u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2021) 3032)
            
         
         (Vjerodostojan je samo tekst na estonskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
         budući da:
         
                     (1)
                  
                  
                     Estonski zdravstveni odbor („nadležno tijelo”) donio je 19. lipnja 2020. odluku u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje na tržištu i uporabe za profesionalne korisnike biocidnog proizvoda Biobor JF za antimikrobno tretiranje spremnika za gorivo i sustava za dovod goriva zrakoplova do 16. prosinca 2020. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za takvo djelovanje.
                  
               
                     (2)
                  
                  
                     Prema informacijama koje je dostavilo nadležno tijelo to je djelovanje bilo potrebno kako bi se zaštitilo javno zdravlje. Mikrobiološka kontaminacija spremnika za gorivo i sustava za dovod goriva zrakoplova može dovesti do kvara na motoru zrakoplova i ugroziti njegovu plovidbenost, čime se ugrožava sigurnost putnika i posade. Pandemija bolesti COVID-19 i posljedična ograničenja letenja doveli su do privremenog parkiranja brojnih zrakoplova. Mirovanje zrakoplova pogoršava mikrobiološku kontaminaciju.
                  
               
                     (3)
                  
                  
                     Biobor JF sadržava 2,2’-(1-metiltrimetilendioksi)bis-(4-metil-1,3,2-dioksaborinan) (CAS broj 2665-13-6) i 2,2’-oksibis (4,4,6-trimetil-1,3,2-dioksaborinan) (CAS broj 14697-50-8), aktivne tvari za uporabu u biocidnim proizvodima vrste 6, „konzervansi za proizvode tijekom skladištenja”, kako je definirana u Prilogu V. Uredbi (EU) br. 528/2012. Budući da nisu navedene u Prilogu II. Delegiranoj uredbi Komisije (EU) br. 1062/2014 (2), te aktivne tvari nisu uključene u program rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012. Stoga se članak 89. te uredbe na njih ne primjenjuje te ih je potrebno procijeniti i odobriti da bi se biocidni proizvodi koji ih sadržavaju mogli odobriti i na nacionalnoj razini.
                  
               
                     (4)
                  
                  
                     Komisija je 16. prosinca 2020. primila obrazloženi zahtjev nadležnog tijela za produljenje djelovanja u skladu s člankom 55. stavkom 1. trećim podstavkom Uredbe (EU) br. 528/2012. Obrazloženi zahtjev temelji se na zabrinutosti da bi sigurnost zračnog prometa zbog mikrobiološke kontaminacije spremnika za gorivo i sustava za dovod goriva zrakoplova mogla i dalje biti ugrožena nakon 16. prosinca 2020. te na tvrdnju da je Biobor JF neophodan za kontrolu takve mikrobiološke kontaminacije.
                  
               
                     (5)
                  
                  
                     Prema informacijama koje je dostavilo nadležno tijelo jedini alternativni biocidni proizvod koji su proizvođači zrakoplova i motora preporučili za tretiranje mikrobiološke kontaminacije (Kathon™ FP 1.5) povučen je s tržišta u ožujku 2020. jer su nakon tretiranja tim proizvodom uočene ozbiljne nepravilnosti u radu motora.
                  
               
                     (6)
                  
                  
                     Mehaničko tretiranje mikrobiološke kontaminacije spremnika za gorivo zrakoplova i sustava za dovod goriva zrakoplova nije uvijek moguće, a dogovoreni postupci u području zračnog prometa zahtijevaju tretiranje biocidnim proizvodom čak i kad je mehaničko čišćenje moguće. Nadalje, mehaničko tretiranje izložilo bi radnike otrovnim plinovima i stoga bi ga trebalo izbjegavati.
                  
               
                     (7)
                  
                  
                     Prema informacijama koje su dostupne Komisiji, proizvođač proizvoda Biobor JF poduzeo je korake za redovito odobrenje proizvoda te se očekuje da će uskoro biti podnesen zahtjev za odobrenje aktivnih tvari koje proizvod sadržava. Odobrenje aktivnih tvari i naknadno odobrenje tog biocidnog proizvoda bilo bi trajno rješenje za budućnost, no provedba tih postupaka bio bi dugotrajan proces.
                  
               
                     (8)
                  
                  
                     Nekontroliranje mikrobiološke kontaminacije spremnika za gorivo i sustava za dovod goriva zrakoplova moglo bi ugroziti sigurnost zračnog prometa i ta se opasnost ne može dovoljno umanjiti nekim drugim biocidnim proizvodom ili na neki drugi način te je stoga primjereno dopustiti nadležnom tijelu da produlji djelovanje.
                  
               
                     (9)
                  
                  
                     Budući da je valjanost navedenog djelovanja istekla 16. prosinca 2020., ova bi Odluka trebala imati retroaktivan učinak.
                  
               
                     (10)
                  
                  
                     Mjere predviđene u ovoj Odluci u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Estonski zdravstveni odbor može produljiti djelovanje za dopuštanje stavljanja na raspolaganje na tržištu i uporabe za profesionalne korisnike biocidnog proizvoda Biobor JF za antimikrobno tretiranje spremnika za gorivo i sustava za dovod goriva zrakoplova do 20. lipnja 2022.
         
         
            Članak 2.
            Ova je Odluka upućena Estonskom zdravstvenom odboru.
            Primjenjuje se od 17. prosinca 2020.
         
         
            Sastavljeno u Bruxellesu 4. svibnja 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.
         
         
            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).